Նա նաեւ նշեց, որ Վրաստանի վարչապետի կողմից շատ «ամբիցիոզ ծրագիր» է առաջարկվել, եւ իրենք լիովին պաշտպանում են այդ ծրագիրը: «Կոնկրետ խնդիր է ձեւակերպվել՝ առաջիկայում, առաջիկա տարիների ընթացքում փոխադարձ առեւտուրը, առեւտրաշրջանառությունը հասցնել 1 մլրդ ԱՄՆ դոլարի մակարդակի: Սա մի կոնկրետ թեմա է, որի նկատմամբ բոլորս կարող ենք դիրքավորվել, ունենալ հստակ ճանապարհային քարտեզ եւ հստակ, պայմանավորված քայլերով գնալ դեպի այդ խնդրի լուծումը»,- ասաց Նիկոլ Փաշինյանը։ Բայց հարց է առաջանում՝ ինչի՞ հաշվին են առեւտրաշրջանառությունը հասցնելու 1 մլրդ դոլարի, եթե դրա պահանջարկը չկա եւ չլինի։ Ի վերջո, եթե կա պահանջարկ, դիցուք, Վրաստանից Հայաստան ներկրել ոչ թե 100, այլ 500 տոննա մանդարին, ուրեմն այդ պահանջարկը բնական ճանապարհով, ինքնըստինքյան կավելացնի առեւտրաշրջանառությունը։ Իսկ եթե չկա պահանջարկը, արհեստականորեն ինչպե՞ս են ստիպելու Հայաստանի ժողովրդին սպառել ավելի շատ մանդարին, իսկ Վրաստանի ժողովրդին, օրինակ՝ ավելի շատ ծիրան։ Այսինքն՝ տնտեսական ուղղությունների ավելացման հարցը պետք է քննարկվի, որը դեռ մշուշոտ է, եւ որի մասին խոսք չեղավ։